ธปท.หนุนรัฐบาลลดภาษีนิติบุคคล
ธปท.หนุนนโยบายลดภาษีนิติบุคคลเพิ่มศักยภาพไทยในการแข่งขันบนเวทีโลก แนะขยายฐานจัดเก็บภาษีชดเชยรายได้
25 ก.ค. 2554

ธปท.หนุนนโยบายลดภาษีนิติบุคคลเพิ่มศักยภาพไทยในการแข่งขันบนเวทีโลก แนะขยายฐานจัดเก็บภาษีชดเชยรายได้
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า หากรัฐบาลจะเดินหน้านโยบายปรับลดภาษีนิติบุคคลจากปัจจุบัน 30% ให้ลดลงเหลือ 23% ก็ถือเป็นเรื่องที่ดี เพราะภาษีนิติบุคคลควรจะลดลงอยู่แล้ว เนื่องจากอัตราในปัจุบันสูงกว่าประเทศเพื่อนบ้าน ซึ่งถ้าลดลงมาน่าจะช่วยเพิ่มศักยภาพในการแข่งขันของประเทศได้มากขึ้น



ประสาร
"เรื่องการปรับลดภาษีนิติบุคคลเป็นเรื่องที่ต้องทำอยู่แล้ว เพราะจะได้ทำให้แข่งขันกับต่างประเทศได้ เพราะตอนนี้ประเทศอื่นเขาคิดอัตราต่ำกว่า 30% หมดแล้ว"นายประสารกล่าว
อย่างไรก็ตามการปรับลดอัตราการจัดเก็บภาษีก็ทำให้รายได้ลดลง ซึ่งรัฐบาลจำเป็นต้องหารายได้เพิ่มขึ้นเพื่อมาชดเชยส่วนนี้ แต่ผมมองว่าวิธีการหารายได้เพิ่ม ไม่ควรไปเพิ่มอัตราการจัดเก็บอีก เพราะอัตราที่จัดเก็บในปัจจุบันสูงอยู่แล้ว ควรใช้วิธีการขยายฐานการจัดเก็บภาษีให้มากขึ้นจะดีกว่า เพราะฐานการจ่ายภาษีในขณะนี้เทียบกับประชากรโดยรวมของไทยยังถือว่าน้อยมาก ซึ่งถ้าทำได้ดังนี้การปรับลดภาษีก็น่าจะทำได้ไม่มีปัญหา
ทั้งนี้ ข้อมูลประชากรในฐานการจ่ายภาษีปัจจุบันมีประมาณ 9 ล้านคน แต่มีการจ่ายภาษีจริงเพียงประมาณ 2 ล้านคนเท่านั้น